איש משפחה

| --- | --- |

כרזת הסדרה
 סוגה:  אנימציה, סאטירה, קומדיית מצבים
 יוצרים:  סת' מקפרלן 
 מדבבים:  סת' מקפרלן, אלכס בורסטיין, מילה קוניס, סת' גרין
 פרסים:  פרס ג'נסיס 
 פסקול:  Family Guy: Live in Vegas 
 ארץ מקור:  ארצות הברית ארצות הברית
 שפות:  אנגלית
 מקום התרחשות:  קוהוג 
 מספר עונות:  23 (נכון ל־1 באוקטובר 2023) 
 מספר פרקים:  424 (נכון ל־17 באפריל 2024) 
 תוכנית המשך:  המופע של קליבלנד, אבא אמריקאי 
 הפקה
 מפיק:  שנון סמית', ג'וליוס שארפ, קרה ולאו
 מפיקים בפועל:  סת' מקפרלן, דייוויד צוקרמן, דניאל פלדינו, דייוויד א. גודמן, כריס שרידן, דני סמית', מרק הנטמן, סטיב קאלהן, אלק סולקין, ווסלי ווילד
 חברת הפקה:  Fuzzy Door Productions 20th Television Animation 
 הפצה:  פוקס המאה ה-20 בטלוויזיה, הולו, דיסני+ 
 עורכים:  מייק אליאס
 מוזיקה:  רון ג'ונס, וולטר מרפי 
 אורך פרק:  20–24 דקות 45 דקות (פרקים נבחרים)
 שידור
 רשת שידור:  Fox
 רשת שידור בישראל:  הווה: yes VOD / yes TV COMEDY (עונה 21) דיסני+ (עונות 1–21) בעבר: ערוצי הסדרות של yes / yes VOD (עונות 1–20) נטפליקס (עונות 12–18)
 תקופת שידור מקורית:  31 בינואר 1999 – הווה
 קישורים חיצוניים
 www.fox.com/familyguy/
 דף התוכנית ב-IMDb
 
איש משפחה (באנגלית: Family Guy) היא סדרת טלוויזיה אמריקאית מסוגת קומדיית מצבים מונפשת, זוכת 9 פרסי אמי, המאופיינת בהומור פרוע, אלים ולרוב בוטה, ועל-כן מיועדת לקהל בוגר, המשודרת מאז 1999. הסדרה נוצרה ופותחה על ידי סת' מקפרלן ודייוויד צוקרמן (אנ'), עבור רשת הטלוויזיה Fox האמריקאית. עלילת הסדרה סובבת סביב משפחת גריפין, משפחה בלתי מתפקדת המורכבת מזוג ההורים פיטר ולויס, מילדיהם מג, כריס, סטואי ומכלבם המואנש, בריאן. מרבית עלילת הסדרה מתרחשת בעיר הדמיונית קוהוג, במדינת רוד איילנד שבארצות הברית.
בשל סצנות בהן יש אלימות גרפית ומילולית הכוללת לעיתים רצח וחלקי גופות, שימוש באלכוהול וסמים וכן עקב תוכן מיני שלעיתים גם כולל בדיחות על אונס ופדופיליה, הסדרה אינה מומלצת לצפייה לילדים ללא בקרת הורים, ומוגדרת ברמת סיווג הצפייה לבני 18 ומעלה במקומות מסוימים בעולם.
את הרעיון לסדרה הגה מקפרלן לאחר שפיתח שתי סדרות קודמות, "חייו של לארי", ו"המופע של לארי וסטיב". מקפרלן עיצב מחדש את גיבורי הסדרות לארי וכלבו סטיב לפיטר ובריאן בהתאמה. מקפרלן הגיש פיילוט בן 15 דקות עבור רשת פוקס, אשר עלה לאוויר ב-20 בדצמבר 1998. לאחר שידור הפיילוט, העניקה הרשת אור ירוק להמשך שידורה והחתימה את מקפרלן על חוזה של 2.5 מיליון דולר אמריקאי לעונה. הפקת פרק אנימציה בן 30 דקות עלתה לפוקס ב-1999 כ-400,000 דולר אמריקאי. אולם, במהלך העונה השלישית של הסדרה, בשנת 2001, החליטה הרשת על ביטולה. ברם, לאחר שהוכח כי הסדרה אכן רכשה קהל מעריצים נרחב, מכירת תקליטורי DVD של הסדרה עלתה יפה, ובד בבד זכתה לנתוני מדרוג גבוהים ולשידורים חוזרים, החליטה הרשת לחדש את שידורי הסדרה. בכך, הייתה "איש משפחה" לסדרה הראשונה שחודשה בעקבות הצלחת מכירות ה-DVD.‏ סדרה זו אף מוכרת כאחת מן הבודדות ששידוריה חודשו על ידי אותה הרשת אשר בחרה לבטלה.
הסדרה הייתה מועמדת ל-30 פרסי אמי לבידור בפריים טיים, מאז שנת 2000, ואף זכתה ב-9 מהם. בשנת 2009 הייתה מועמדת לפרס אמי בקטגוריית "סדרת קומדיה יוצאת דופן", והייתה לסדרה המצוירת הראשונה שזכתה למעמד זה מלבד "משפחת קדמוני" אשר הועמדה לקטגוריה זו בשנת 1961. הסדרה זכתה לביקורות רבות, אשר חלקן הלינו על דמיונה הרב ל"משפחת סימפסון", המשודרת אף היא באותה הרשת.
גיבור הסדרה הראשי הוא פיטר גריפין, אבי המשפחה ואיש המעמד הבינוני, אשר בחירותיו החפוזות העומדות בגבול הטיפשות מובילות את משפחתו לסיטואציות אירוניות וקומיות. רוב מבנה ההומור של התוכנית בנוי על הפוגות אבסורדיות וקצרות, הכוללות התייחסויות לתרבות פופולרית ופלשבקים לנקודות שונות בהיסטוריה, בגאוגרפיה ובמציאות עצמה, שמערבות את הדמויות ואת מעשיהן המגוחכים.
בעקבות הסדרה נוצרו מותגים רבים הקשורים בה, כגון "סטואי גריפין: הסיפור שלא סופר" שזהו ספיישל אשר הופץ ישירות ל-DVD בשנת 2005, משחקי וידאו, ומשחק פינבול, אשר ראו אור שנה ושנתיים לאחר מכן. כמו כן, שלושה פרקי ספיישל המהווים פרודיה לשלושת סרטי "מלחמת הכוכבים" המקוריים שודרו בעונות השישית, השמינית והתשיעית. בשנת 2008 השיק מקפרלן סדרה-בת בשם "המופע של קליבלנד", ששודרה במשך ארבע עונות.
עונתה ה-21 (אנ') של הסדרה עלתה לשידור בארצות הברית, ב-25 בספטמבר 2022.
בישראל, הסדרה שודרה בערוצי הסדרות של yes מראשיתה, ועד לעונתה ה-21 (אנ') שמשודרת כיום ב-yes TV COMEDY (כשלרוב כל פרק חדש שיוצא זמין לצפייה באופן זמני גם ב-yes VOD). בנוסף, היה ניתן לצפות בעבר בעונות 12–18 דרך שירות הסטרימינג של נטפליקס. החל מ-16 ביוני 2022, ניתן לצפות בסדרה גם דרך שירות הסטרימינג של דיסני+.